recursal/SuperWikiNEXT-32B huggingface dataset:
**Francisco Román Alarcón Suárez** (\* 21. apríl 1992, Benalmádena, Španielsko) známy ako **Isco** je profesionálny španielsky futbalista hrajúci za španielsky futbalový klub Real Madrid ako záložník. Do Realu prišiel v roku 2013 z klubu Málaga CF. Na drese nosí číslo 22.

Klubová kariéra
---------------

### Valencia

Isco sa narodil v Benalmádene. Ako dieťa hrával za Atlético Benamiel. Po skvelých výkonoch sa prepracoval do mládežníckych kategórií klubu Valencia CF. Za B-tím Valencie odohral v sezóne 2009/10 26 zápasov v Segunda División B a dal 1 gól. Debut za A-tím Valencie si Isco odohral 11. novembra 2010 v zápase proti UD Logroñés v Copa del Rey. Valencia vyhrala 4–1 a Isco dal 2 góly. V tomto zápase debutoval za Valenciu aj Paco Alcácer. Prvý La Ligový štart si pripísal v zápase hranom o 3 dni neskôr. V 70. minúte prišiel na trávnik ako striedajúci hráč a jeho tím porazil Getafe 2–0. Isco ale pokračoval v hre za B-tím a pomohol mu postúpiť naspäť do tretej ligy, keď v danej sezóne vstrelil 15 gólov.

### Málaga

V júli 2011 podpísal Isco 5-ročný kontrakt s klubom Málaga CF. Prestupová čiastka bola vo výške 6 miliónov eur. Prvý gól za Málagu dal Isco 21. novembra 2011 pri domácej výhre 3–1 nad klubom Racing de Santander. O týždeň neskôr dal gól aj v zápase s Villarrealom pri výhre 2–1. V danej sezóne dal v 32 zápasoch 5 gólov a pomohol k historickému postupu do Ligy majstrov. 18. septembra 2012 dal Isco 2 góly v zápase Ligy majstrov proti Zenitu Petrohrad. Málaga vyhrala 3–0. 22. decembra 2012 dal prvý gól v zápase s Realom Madrid pri domácej výhre 3–2. Bola to prvá výhra Málagy nad Realom za posledných 29 rokov. V decembri vyhral cenu Golden Boy, keď porazil Stephana El Shaarawyho a Thibauta Courtoisa.

### Real Madrid

26. júna 2013 bol Isco oficiálne predstavený ako nová posila Realu Madrid. Prestup stál Biely balet 30 miliónov eur a Isco podpísal zmluvu na 5 rokov. 18. augusta 2013 odohral Isco prvý zápas za Real. Pri výhre 2–1 nad Realom Betis prihral Isco na prvý gól a ten druhý, a teda víťazný sám vstrelil. 2 góly dal aj Athleticu Bilbao pri domácej výhre 3–1. V svojej prvej sezóne v Reale dal Isco 11 gólov v 53 zápasoch. V sezóne 2015/16 dostal Isco červenú kartu v El Clásicu proti Barcelone pri domácej prehre 0–4. Dôvodom bol jeho faul na Neymara. 14. septembra 2017 predĺžil zmluvu s Realom do júna 2022. S Realom vyhral za 5 sezón 4 tituly Ligy majstrov.

Referencie
----------

1. ↑   *Prezident Realu Madrid Peréz potvrdil príchod Isca* [online]. Profutbal, [cit. 2013-06-26]. Dostupné online.

Externé odkazy
--------------

* Oficiálny profil na stránke Realu Madrid
* Oficiálny profil na stránke Transfermarkt
* Oficiálny profil na stránke Soccerway

Zdroj
-----

*Tento článok je čiastočný alebo úplný preklad článku Isco na anglickej Wikipédii.*

| * z
* d
* u
Real Madrid CF |
| --- |
| 
* 1 Courtois
* 2 Carvajal
* 3 Militão
* 4 Alaba
* 5 Bellingham
* 6 Nacho Kapitán klubu
* 7 Vinícius Júnior
* 8 Kroos
* 10 Modrić
* 11 Rodrygo
* 12 Camavinga
* 13 Lunin
* 14 Joselu
* 15 Valverde
* 17 Vázquez
* 18 Tchouaméni
* 19 Ceballos
* 20 García
* 21 Díaz
* 22 Rüdiger
* 23 Mendy
* 24 Güler
* 25 Kepa
* Tréner: Ancelotti

 |
Gibson Flying V
**Gibson Flying V** je elektrická gitara vyrábaná firmou Gibson Guitar Corporation s charakteristickým tvarom písmena V. Jej premiéra sa konala v roku 1958, ale v roku 1959 bola kvôli malému záujmu stiahnutá z predaja. Až neskôr boli docenené a znovu vyrábané od roku 1967 až dodnes.

Gitara má silný a ostrý zvuk, hlavne vďaka dvom humbuckerom. Gitara má mostík Tune-o-matic patentovaný firmou Gibson v roku 1952 a napínač strún Stopbar.

Gitary Flying V používajú skupiny ako Metallica, Acid Drinkers, Nickelback, Judas Priest alebo Scorpions. Model Flying V sa uplatnil aj v žánri blues - hral na ňu Jimi Hendrix a jeden z "kráľov bluesu" - Albert King.

Referencie
----------

1. ↑  Metallica Art - Instrumenty
2. ↑   *Jimi Hendrix hailed as Flying V legend* [online]. www.gear4music.com, 29. júl 2009, [cit. 2009-07-30]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Gibson Flying V**

Externé odkazy
--------------

* Flying V
**Glenn Luther Martin** (\* 17. január 1886, Macksburg, Iowa, USA - 5. december 1955, Baltimore, Maryland) bol americký obchodník a pilot.

Glenn Martin získal v kalifornskej Santa Ane v roku 1908 obchodné zastúpenie automobiliek Ford a Maxwell. Fascinovaný lietadlom bratov Wrightovcov sa rozhodol postaviť si lietadlo vlastné. Prvý stroj zničil hneď pri prvom pokuse, ale nevzdával sa. 

Na druhý vzlet použil lietadlo s konštrukciou z bambusu, ktoré postavil so svojimi automechanikmi. Išlo o kópiu stroja Glenna Curtissa, s motorom Ford s výkonom 15 koní. O rok neskôr s lietadlom prvýkrát úspešne vzlietol - let trval 12 sekúnd a vystúpal pri ňom do výšky 30 metrov. Glenn Martin sa tak zapísal do histórie ako prvý človek, ktorý letel s lietadlom tak ďaleko a tak vysoko. Neskôr držal aj rekord v dĺžke letu nad vodnou hladinou s dĺžkou 66 míľ.

16. augusta 1912 založil Glenn L. Martin Aircraft Company so 14 zamestnancami. Firma sa mala zaoberať výrobou a predajom vlastných lietadiel. Ešte pred vstupom USA do vojny uzavrel dohodu s Wright Company a vznikla tak Wright-Martin Aircraft Company. Nespokojný Glenn Martin však 10. septembra 1917 zo spoločnosti odišiel a založil novú Glenn L. Martin Company. 

Glenn Martin sa vždy detailne zaujímal o dianie vo svojej firme a technický vývoj. Lietadlá firmy navrhovali známi konštruktéri a výrobu organizovali špecialisti. Okrem D. Douglasa, Lawrence Bella, J. S. McDonnella tu pracoval aj William Boeing. 

V roku 1932 dostal za svoje významné výkony Collier Trophy. Glenn Luther Martin viedol svoju firmu celých 40 rokov.

Externé odkazy
--------------

* Biografia na stránkach GLM Maryland Aviation Museum

Zdroje
------

*Tento článok je čiastočný alebo úplný preklad článku Glenn Luther Martin na českej Wikipédii.*


|  |  |
| --- | --- |
| Portal | Portál letectvoBiografický portál |

Autoritné údaje: * ISNI: 0000 0000 2560 5373
* LCCN: n85195201
* VIAF: 70370750
* WorldCat: lccn-n85195201
**Gary Con** je herný con, ktorý sa koná každoročne v meste Lake Geneva v štáte Wisconsin, aby oslávil život a dielo Garyho Gygaxa, spoluzakladateľa hry "Dungeons & Dragons". Najbližší Gary Con sa uskutoční v Grand Geneva Resort v dňoch 26. - 29. marca 2020.

História
--------

Keď spoluzakladateľ *Dangeos & Dragons* Gary Gygax zomrel v roku 2008, hráči z celého sveta sa pripojili k pripomenutiu jeho života virtuálnym conom, ktorý sa konal po celom svete. Priatelia a rodina Gygaxa dňa 8. marca 2008 vytvorili improvizovanú hernú udalosť, teraz známu ako "Gary Con 0".

Vo februári 2015 bol Gary Con spomenutý v seriáli *The Big Bang Theory* čo spôsobilo zvýšenú účasť v tom roku.

Referencie
----------

1. ↑   *Gary Con celebrates the life and games of the first Dungeon Master, Gary Gygax | City Life | Local Newswire | The A.V. Club Milwaukee* [online]. web.archive.org, 2013-03-24, [cit. 2019-01-05]. Dostupné online. Archivované 2013-03-24 z originálu.
2. ↑   *Gary Con XI* [online]. Gary Con XI, [cit. 2019-01-05]. Dostupné online. (po anglicky)
3. ↑  EWALT, David M.. *Gary Con: Weekend Tributes To Gary Gygax* [online]. Forbes, [cit. 2019-01-05]. Dostupné online. (po anglicky)
4. ↑  SCHEDEEN, Jesse. *IGN* [online]. 2015-02-27, [cit. 2019-01-05]. Dostupné online. (po anglicky)
Svetová mapa Globálneho mierového indexu 2011. Krajiny zobrazené zelenejšie sú hodnotené ako viac mierumilovné a krajiny zobrazené viac červenou sú hodnotené ako menej mierumilovné.
Svetová mapa Globálneho mierového indexu 2018.
Zmena počtu krajín v každej triede GPI od roku 2007 do 2011.
**Globálny mierový index** (anglicky **Global Peace Index**, **GPI**) je pokus merať relatívnu pozíciu národnej a regionálnej mierumilovnosti. Je to produkt Inštitútu pre ekonómiu a mier (Institute for Economics and Peace - IEP) a bol vyvinutý za konzultácie s medzinárodnou skupinou mierových expertov z mierových inštitúcií a think factories s dátami, ktoré nahromadila organizácia Ekonomická inteligenčná jednotka (Economist Intelligence Unit).

Pozri aj
--------

* Mierový index USA - United States Peace Index
* Mier
* Protivojnové hnutie - Anti-war

Externé odkazy
--------------

* Vision of Humanity - Global Peace Index Site
* Interactive world map of the Global Peace Index Archivované 2011-07-26 na Wayback Machine
* Institute for Economics and Peace
* UCDP database Archivované 2012-07-01 na Wayback Machine

Zdroj
-----

*Tento článok je čiastočný alebo úplný preklad článku Global peace index na anglickej Wikipédii.*
**Glynis Barberová**, rodená **Glynis van der Rietová** (\* 25. október 1955, Durban, Južná Afrika) je juhoafrická-britská divadelná a televízna herečka.

Život
-----

Narodila sa a vyrastala v Durbane v Juhoafrickej republike. Jej rodičia sa v roku 1960 rozviedli. Toho roku sa s matkou a nevlastným otcom Alexandrom Maxom odsťahovala do Johannesburgu. Jej matka zomrela v roku 1972. O rok neskôr sa odsťahovala do Anglicka, začala študovať na Mountview Theatre School. V Spojenom kráľovstve nakoniec zostala. V roku 1976 stretla svojho prvého manžela Paula Antonyho Barbera. Manželstvo vydržalo len 3 roky.

Aj keď hrala od roku 1978, zlom v jej kariére prišiel s rolou Soolin v sci-fi televíznom programe televízie BBC *Blake's 7* v roku 1981. V roku 1982 prijala titulnú úlohu v televíznom seriáli *Jane*, kde hrala postavu z obdobia druhej svetovej vojny.

Napriek tomu je najviac známa svojou úlohou seržantky Harriet Makepeaceovej v britskom krimiseriáli *Dempsey a Makepeaceová*, pri ktorého natáčaní sa zoznámila aj so svojím druhým manželom, americkým hercom Michaelom Brandonom. Ich svadba sa konala 18. novembra 1989. Dňa 21. novembra 1992 sa páru narodil syn Alexander Max Brandon.

Externé odkazy
--------------

* Oficiálna stránka
* Glynis Barberová v Česko-Slovenskej filmovej databáze
* Glynis Barberová v Internet Movie Database (po anglicky)
* Filmografia na TV.com

Zdroj
-----

*Tento článok je čiastočný alebo úplný preklad článku Glynis Barber na českej Wikipédii.*

Autoritné údaje: * BnF: 14152785j
* ISNI: 0000 0003 7399 3915
* LCCN: no2013093462
* NK ČR: xx0111120
* VIAF: 7596749
* WorldCat: lccn-no2013093462
**Italo-albánska gréckokatolícka cirkev** je jednou z východných katolíckych cirkví byzantského obradu.

Južné oblasti Talianska a Sicília boli počas dlhého obdobia pod gréckym vplyvom a vplyvom byzantskej tradície. Najskôr patrila táto oblasť pod Rímsky patriarchát, neskôr bola pričlenená pod Konštantínopolský patriarchát až sa v 11. storočí vrátila naspäť do Rímskeho patriarchátu. V obdobiach, keď oblasť patrila pod Rím, to znamenalo latinizáciu na tomto území.

V 15. storočí po príchode imigrantov z pravoslávneho južného Albánska tieto komunity dostali od rímskeho pápeža osobitného biskupa ale aj tak upadali. Pápežská bula *Etsi Pastoralis* z 18. storočia bola predpokladom pre uznanie ich rovnoprávnosti s latinskými veriacimi v 19. storočí.

V súčasnosti majú v Taliansku tri jurisdikčné jednotky – z toho sú dve rovnoprávne eparchie a jeden exarchátny monastier. Eparchia Lungro (v Kalábrii) má právomoc nad celým kontinentálnym Talianskom a Eparchia Piana degli Albanesi sa rozprestiera na celej Sicílii. Okrem týchto dvoch eparchií majú aj monastier Santa Maria di Grottaferrata (založený v roku 1004 neďaleko Ríma svätým Nílom), ktorý má od roku 1937 postavenie teritoriálneho opátstva.

Externé odkazy
--------------

* The Italo-Albanian Catholic Church
* Monastero Esarchico di Santa Maria di Grottaferrata – Monaci Basiliani Archivované 2019-02-03 na Wayback Machine
**Iva Kramperová** (\* 1984) je česká huslistka a hudobná pedagogička.

Život
-----

Jej prvými výraznejšími úspechmi boli popredné umiestnenia v celoštátnom kole Národnej súťaže základných umeleckých škôl v komornej hre (v roku 1995 a 1999 1. miesto, v roku 1996 3. miesto, v roku 1998 2. miesto). V roku 1999 nastúpila na Konzervatórium Pardubice, kde študovala pod vedením Vladimíra Kulíka. V roku 2005 začala študovať na Hudobnej fakulte Akadémie muzických umení v Prahe, pod vedením Ivana Štrausa a Leoša Čepického. Zúčastnila sa majstrovských kurzov u Válava Hudečka v Luhačoviciach a u Régisa Pasquira vo Francúzsku. Od roku 2004 je koncertným majstrom súboru Barocco sempre giovane (umelecký vedúci Josef Krečmer), s ktorým vytvorila viacero CD a vystúpila na koncertoch v Česku (napr. na festivale Pražská jar) i v zahraničí. Sólovo vystupovala s Komornou filharmóniou Pardubice či Filharmóniou Plzeň. Pedagogicky pôsobí ako profesorka husľovej hry na Konzervatóriu Pardubice.

Referencie
----------

1. 1 2 3  Iva Kramperová. Brno : Hudební fakulta Janáčkovy akademie múzických umění v Brně, 2015-02-27 [cit. 2016-03-27]. Dostupné online.
2. 1 2 3  Životopis. Pardubice : Iva Kramperová, [cit. 2016-03-27]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Iva Kramperová**

Externé odkazy
--------------

* Osobné stránky

Zdroj
-----

*Tento článok je čiastočný alebo úplný preklad článku Iva Kramperová na českej Wikipédii.*

Autoritné údaje: * ISNI: 0000 0003 8009 5304
* NK ČR: xx0154750
* VIAF: 259195526
**Gogol Bordello** je multietnická rómska punková skupina, ktorá pochádza z New Yorku. Medzi členmi je mnoho imigrantov z východnej Európy. Zvuk skupiny je inšpirovaný cigánskou hudbou, používa harmoniku, husle a kombinuje ich s bicími, elektrickými gitarami ako aj s punkom, dubom a kabaretom. V New Yorku je skupina známa búrlivými koncertami v Lower East Side. Od roku 2000 podniká turné po Spojených štátoch a Európe. 

Skupina sa najprv volala *Hütz and the Béla Bartóks*, ale líder skupiny (Hütz) skonštatoval, že "nikto v USA nebude vedieť, kto do pekla bol Béla Bartók". Názov skupiny nakoniec vznikol spojením priezviska N. V. Gogoľa a talianskeho výrazu „bordello", čo je „klub pre pánov" či verejný dom.

Vedúcou osobnosťou skupiny je charizmatický ukrajinský emigrant Eugene Hütz (DJ Hütz), ktorý hral jednu z hlavných úlohu vo filme *Everything Is Illuminated* a objavil sa aj v dokumente *Kill Your Idols* o punkovej scéne v New Yorku.

Skupina vznikla v roku 1999, keď sa Hütz presťahoval do New Yorku. V rovnakom roku vyšiel prvý singel a potom nasledovalo niekoľko radových albumov, rovnako ako európske turné. 

Pieseň *My Strange Uncles From Abroad* reprezentuje ich folkový východoeurópsky zvuk, vďaka *Start Wearing Purple* sa úspešne uviedli vo Veľkej Británii a *Occurrence on the Border* bola zaradená na štvrtý diel kompilácie *Punk Rock Strike*, ktorú vydalo hudobné vydavateľstvo Springman Records.

7. júla 2007 počas koncertu Live Earth si skupinu na štadión Wembley v Londýne pozvala Madonna aby spoločne prezentovali pieseň "La Isla Bonita / Lela Pala Tute" 

Niektorí členovia sú zároveň členmi J.U.F. (Jewish-Ukrainian Freundschaft), ktorej zvuk je podobný Gogol Bordello.

Gogol Bordello na Slovensku
---------------------------

V roku 2006 skupina vystupovala na hudobnom festivale Pohoda, 9. apríla 2008 koncertovala v Divadle Aréna v Bratislave.

Diskografia
-----------

### Štúdiové albumy

* 1999 *Voi-La Intruder*
* 2002 *Multi Kontra Culti vs. Irony*
* 2005 *Gypsy Punks: Underdog World Strike*
* 2007 *Super Taranta!*
* 2010 *Trans-Continental Hustle*
* 2013 *Pura Vida Conspiracy*
* 2017 *Seekers and Finders*

Referencie
----------

1. ↑  Gogol Bordello: Cirkus? Ne! Kabaret? Ano!
2. ↑   *Gogol Bordello and Madonna continue collaboration* [online]. [Cit. 2008-04-07]. Dostupné online. Archivované 2008-04-15 z originálu.
3. ↑  Do Bratislavy mieria Gogol Bordello

Galéria
-------

*Kliknite na obrázok pre jeho zväčšenie.*

* 
* 
* 
*

Iné projekty
------------

Commons
* Spolupracuj na Commons Commons ponúka multimediálne súbory na tému **Gogol Bordello**

Externé odkazy
--------------

* Oficiálna webová stránka
* Oficiálny Youtube profil - obsahuje tvorbu hudobnej skupiny
Dr. **Ivan Párkányi** (\* 1. január 1896, Tarasivka, Ukrajina – † 23. december 1996, Praha, Česko) bol rusínsky politik, guvernér Podkarpatskej Rusi (9. október 1938 - (5.) marec 1939), minister vlády ČSR, dlhoročný úradník Kancelárie prezidenta republiky ČSR, zakladateľ pražskej gréckokatolíckej farnosti, rytier - komtúr Radu sv. Silvestra.

Životopis
---------

Ivan Párkányi sa narodil v rodine učiteľa s ôsmimi deťmi. Po ukončení gymnázia v Mukačeve študoval právo a roku 1918 získal doktorát na Pazmányho univerzite v Budapešti. Po skončení štúdií sa vrátil do rodného kraja, kde pracoval ako úradník štátnej správy v Chuste, Mukačeve a Dlhom. V roku 1919 po pripojení Podkarpatskej Rusi k Česko-Slovensku, sa stal prvým okresným hajtmanom v Mukačeve (preto je po ňom pomenovaná jedna z mukačevských ulíc). V roku 1921 bol predsedom česko-slovenskej vlády povolaný do Prahy, kde postupne pracoval v Úrade predsedníctva vlády, v Kancelárii prezidenta republiky T.G.Masaryka  ako referent, vrchný ministerský komisár, vrchný odborový radca a ministerský radca pre veci Podkarpatskej Rusi. 4. októbra 1938 bol prezidentom Benešom menovaný za ministra bez portefeuille - pre záležitosti Podkarpatskej Rusi v druhej vláde generála Syrového. Od 9. októbra 1938 zastával aj funkciu guvernéra Podkarpatskej Rusi. Po mníchovskom diktáte, rozpade Česko-slovenskej republiky a okupácii pracoval v prezidentskej kancelárii s inou pracovnou náplňou a v roku 1942 bol poslaný na trvalú dovolenku. Po skončení 2. svetovej vojny pracoval vo Fonde národnej obrody a opäť v Kancelárii prezidenta republiky až do konca roku 1952, kedy odišiel do dôchodku. S manželkou Oľgou rod. Petrikovou vychovali tri deti, syna Cyrila, univerzitného profesora pôsobiaceho od roku 1969 v USA a dve dcéry Máriu a Vieru, ktoré se o neho starali až do posledných chvíľ. Zomrel v Prahe dňa 23. decembra 1996 vo veku nedožitých 101 rokov. Pochovaný je na cintoríne "U sv. Matěje" v Prahe 6 - Dejviciach.

Referencie
----------

* Časopis Podkarpatská Rus[nefunkčný odkaz] str. 3
Graf *ƒ*(*x*) = *e*−*x*2 a plochy medzi funkciou a osou *x*; táto plocha sa rovná {\displaystyle \scriptstyle {\sqrt {\pi }}}
**Gaussov integrál** (iné názvy: **Eulerov-Poissonov integrál**, **Poissonov integrál**) je integrál Gaussovej funkcie *e*−*x*2 cez celú reálnu os, teda 

{\displaystyle \int \_{-\infty }^{\infty }e^{-x^{2}}\,dx={\sqrt {\pi }}.}
Meno tomuto integrálu dali matematici Carl Friedrich Gauss, Leonhard Euler a Siméon Denis Poisson.

Výpočet
-------

Integrál Gaussovej funkcie

{\displaystyle Y=\int \_{-\infty }^{\infty }\mathrm {e} ^{-x^{2}}\mathrm {d} x}
upravíme zámenou premennej a vynásobením, takže dostaneme

{\displaystyle Y^{2}=\int \_{-\infty }^{\infty }\int \_{-\infty }^{\infty }\mathrm {e} ^{-(x^{2}+y^{2})}\mathrm {d} x\mathrm {d} y.}
Po prechode k polárnym súradniciam možno predchádzajúci vzťah zapísať ako

{\displaystyle Y^{2}=\int \_{0}^{2\pi }\mathrm {d} \phi \int \_{0}^{\infty }\rho \mathrm {e} ^{-\rho ^{2}}\mathrm {d} \rho =\pi }
Odtiaľ dostaneme

{\displaystyle Y={\sqrt {\pi }}}

Referencie
----------

1. ↑  Пуассона интеграл Archivované 2009-08-28 na Wayback Machine, БСЭ

### Literatúra

* Kvasnica J. *Matematický aparát fyziky*. 1. vyd. Praha: Academia, 1989, ISBN 80-200-0088-7

Zdroj
-----

*Tento článok je čiastočný alebo úplný preklad článku Gaussův integrál na českej Wikipédii.*
**Ivan Ľupták** (\* 4. február 1943, Detva) je bývalý poslanec SNR a NR SR za VPN a neskôr za HZDS.

Vzdelanie a profesionálna kariéra
---------------------------------

Študoval na Strednom odbornom učilišti chemickom. V rokoch 1962 – 1963 pracoval v závode Bučina Zvolen. Následne až do roku 1990 pracoval vo Východoslovenských železiarňach Košice.

Poslanec
--------

V prvých slobodných voľbách v roku 1990 bol zvolený za poslanca Slovenskej národnej rady za VPN vo východoslovenskom volebnom obvode. Na ustanovujúcej schôdzi ho poslanci zvolili za predsedu Národohospodárskeho a rozpočtového výboru a člena Predsedníctva SNR. Po rozkole vo VPN, kedy sa sformovala platforma Za demokratické Slovensko (neskôr HZDS) vytvoril spolu s niekoľkými poslancami SNR a FZ za VPN tretiu platformu, Iniciatívu stredu. Ako člen Predsedníctva SNR hlasoval 23. apríla 1991 proti odvolaniu Vladimíra Mečiara z postu predsedu vlády. Neskôr sa pripojil k novovzniknutému HZDS a v júli 1991 bol zvolený za člena Politického grémia HZDS.

V parlamentných voľbách v roku 1992 bol zvolený po druhý raz za poslanca Slovenskej národnej rady, tentoraz už za HZDS (bol „dvojkou" na kandidátnej listine vo východoslovenskom volebnom obvode). V parlamente pôsobil v zahraničnom výbore. 17. júla 1992 zahlasoval za Deklaráciu SNR o zvrchovanosti SR a 1. septembra 1992 svojím hlasom podporil aj Ústavu SR.

V parlamente zotrval až do predčasných parlamentných volieb na jeseň 1994. V nich opäť kandidoval za HZDS, ktoré išlo do volieb v koalícii s RSS. Do tretice kandidoval vo východoslovenskom volebnom obvode, no tu koalícia HZDS – RSS získala 14 mandátov a Ľupták sa z 26. miesta na kandidátke už poslancom nestal. Avšak po vymenovaní novej vlády 13. decembra 1994, vzhľadom aj na značný počet preferenčných hlasov, sa mal stať poslancom namiesto Jozefa Zlochu, ktorý sa stal ministrom životného prostredia. No pre údajné spory s predsedom ZRS Jánom Ľuptákom, lídrom koaličného partnera HZDS, do NR SR nenastúpil.

21. decembra 1994 ho NR SR zvolila za člena prezídia FNM. Opäť pôsobil vo VSŽ a v roku 1995 sa stal riaditeľom tamojšieho odboru pre styk s verejnou správou. Z pozície vo FNM bol po parlamentných voľbách v roku 1998 odvolaný. V roku 1998 mu bol udelený Rad Andreja Hlinku II. triedy za mimoriadne zásluhy o vznik samostatnej Slovenskej republiky.

Referencie
----------

1. ↑
2. ↑
3. ↑
4. ↑
5. ↑
6. ↑
7. ↑
8. ↑
9. ↑
10. ↑
11. ↑
12. ↑
13. ↑  Rad Andreja Hlinku
Typy gitarových efektov
**Gitarový efekt** je elektronické zariadenie, ktoré upravuje signál elektrickej gitary vedený do zosilňovača. Pôvodný signál má tvar sínusoidy, gitarové efekty ho však rôzne deformujú. V zahraničí pre ne existuje výraz *stompboxy*.

Najpoužívanejším typom gitarového efektu je skreslovač (*distortion*). Ten výrazným spôsobom mení pôvodný signál z gitary tým, že ho skresľuje. Pokiaľ nie je zvuk elektrickej gitary skreslený samotným zosilňovačom, znie podobne ako bežná akustická gitara. Takýto zvuk označujeme ako čistý.

Rozdenenie efektov
------------------

* fuzz - prapôvodný efekt, ktorý skresľuje zvuk prebudenými tranzistormi
* distortion - skreslovač, ktorý využíva zapojenie diódy proti zemi (hard clipping)
* overdrive - skreslovač - diódy zapojené v spätnej väzbe operačného zosilňovača - mäkšie skreslenie
* booster - „nakopáva" signál
* chorus - modulačný efekt
* flanger - zvuk pripomínajúci štartujúce prúdové lietadlo
* limiter
* Sustainer
* Feed backer
* kompresor - upravuje úroveň signálu
* kvákadlo (wah-wah)
* octaver
* delay - efekt umožňujúci opakovanie tónov
* reverb, hall, echo - dozvukové efekty

Výrobcovia efektov
------------------

Existujú desiatky výrobcov efektov. Medzi nimi sa preslávil predovšetkým Boss, ktorý má v ponuke všetky druhy efektov, ktoré sú zároveň veľmi spoľahlivé. Medzi ďalších patria napr. MXR, Digitech, Marshall, Behringer,Ibanez, Vox, Electro Harmonix , DOD (zaniknutý, spojený s firmou Digitech). V podstate skoro každá firma vyrábajúca gitarové zosilňovače vyrába aj nejaké efekty.

Iné projekty
------------

Commons
* Spolupracuj na Commons Commons ponúka multimediálne súbory na tému **Gitarový efekt**

Externé odkazy
--------------

* Gitarové efekty Archivované 2010-06-10 na Wayback Machine
**Hiiumaa** (švéd. Dagö je jeden z estónskych ostrovov v Baltskom mori. Hiiumaa sa nachádza v severozápadnej časti Západoestónskeho súostrovia, severne od ostrova Saaremaa a západne od ostrova Vormsi. Zemepisné súradnice stredu ostrova sú 58° 53' 17" severnej šírky a 22° 41' 10" východnej dĺžky. Ostrov má rozlohu 989 km², je druhým najväčším ostrovom v Estónsku, a dosahuje maximálnu nadmorskú výšku 68 m.

Názov
-----

V najstarších prameňoch sa ostrov vyskytuje ako *Dageida*, čo môže byť latinské spodobenie švédskeho názvu *Dagö*, odvodeného z *dag* („deň") a *ö* („ostrov"). Je tiež možné, že zložka *dag* tu zastupuje časté škandinávske mužské meno, a že to nie je „denný ostrov", ale „Dagov ostrov". Estónsky názov *Hiiumaa* sa vykladá ako *hiid* („obr") a *maa* („zem", „územie"), teda „zem obrov". Zaujímavé je aj porovnanie s fínčinou, ktorá má pre ostrov označenie *Hiidenmaa*, v ňom nájdem slovo *hiisi* (genitív *hiiden*), významovo zodpovedajúce estónskemu *hiis* (genitív *hiie*), teda „háj", a to háj svätý, obetný, prípadne metonymicky aj božská bytosť, ktorá bola v háji uctievaná. Nie je vylúčené, že táto etymológia je pôvodná.

Geológia a geografia
--------------------

Ostrov je tvorený prevažne vápenecom a morskými usadeninami antropogénu. Pôdy sú prevažne štrkové a pieskové.

Flóra
-----

V lesoch sú zastúpené prevažne borovice. Na brehoch sú rozsiahle porasty tŕstia.

Obyvateľstvo
------------

Najväčšie mesto na ostrove je Kärdla. Obyvateľstvo sa zaoberá predovšetkým rybolovom a spracovaním rýb, ale tiež poľnohospodárstvom a chovom dobytku.

Iné projekty
------------

Commons
* Spolupracuj na Commons Commons ponúka multimediálne súbory na tému **Hiiumaa (ostrov)**

Externé odkazy
--------------

* Domovská stránka ostrova
* Informácia pre turistov Archivované 2006-05-30 na Wayback Machine
**Gladio** (z tal. slova pre "gladius") je krycie meno tajnej organizácie NATO typu stay-behind v Taliansku v časoch studenej vojny. V širšom zmysle sa tak neformálne označujú všetky organizácie *stay-behind* NATO v západnej Európe (a Grécku a Turecku) počas studenej vojny. Zo všetkých *stay-behind* organizácií NATO bola práve talianska prvýkrát odhalená a zároveň podľa všetkého aj najaktívnejšia.

Gladio v širšom zmysle
----------------------

Oficiálnym cieľom tejto operácie bolo zabrániť a poprípade namieste čeliť prípadnej invázii krajín Varšavskej zmluvy do krajín NATO. V praxi to znamenalo často podvratnícke akcie od podpory a zakladania ultrapravicových polovojenských organizácii až po organizovanie teroristických operácii "pod falošnou vlajkou" (tzv. false-flag operation), ktoré boli určené na zdiskreditovanie a oslabenie ľavicových, obzvlášť komunistických organizácii. *Gladio* bola viac či menej aktívna takmer vo všetkých krajinách Európy mimo Východného bloku, hlavne však v Taliansku, Grécku či Turecku, teda v krajinách , kde mali komunistické strany dlhodobo pomerne veľkú podporu obyvateľstva a "hrozilo", že by sa v nich mohli dostať k moci.

Za vznikom *Gladia* stála hlavne CIA a mnoho jej akcii bolo pravdepodobne od nej aj financovaných a riadených. 
Operácia Gladio bolo spočiatku koordinovaná *Tajným výborom západnej únie (CCWU)*, po vzniku NATO v roku 1949 sa *CCWU* začlenilo do *Tajného plánovacieho výboru (CCP)*, ktorý bol pod dohľadom *Najvyššieho veliteľstva spojeneckých síl v Európe* (SHAPE) v Monse v Belgicku.
O aktivitách *Gladia* dlho nemala verejnosť ani parlamenty príslušných krajín žiadne informácie, vedeli o nich len niektorí členovia vlády. Prvé informácie o jej existencii vyšli na povrch až v roku 1984 na súde s talianskym ultrapravicovým teroristom *Vincenzom Vinciguerrom*. Hoci spočiatku bola existencia *Gladia* silno diskutabilná, postupne ju potvrdilo viacero európskych politikov, parlamentné vyšetrovania v Taliansku, Belgicku a Švajčiarsku, či dokonca samotná CIA, ktorá však rázne odmietla účasť na teroristických false-flag operáciách.

Napriek mnohým týmto odhaleniam však ostáva skutočná rola CIA a iných tajných služieb v sponzorovaní *Gladia*, rozsah ich aktivít a ich účasť na teroristických útokoch počas studenej vojny predmetom pokračujúcich debát a vyšetrovania.

Externé odkazy
--------------

* Daniele Ganser,"Terrorism in Western Europe: An Approach to NATO’s Secret Stay-Behind Armies Archivované 2008-11-09 na Wayback Machine
* Správa z vyšetrovania belgického parlamentu, str. 17-22
* Gladio[nefunkčný odkaz] ,dok. film BBC (1992)
**Gejza Horák** (\* 25. február 1919, Halič – † 28. august 2003, Bratislava) bol slovenský jazykovedec a publicista.

Životopis
---------

Študoval na Učiteľských ústavoch v Lučenci a v Banskej Bystrici (1935-1939), v Bratislave na Filozofickej fak. Slov. univerzity aprobáciu filozofia a slovenčina (1944-1948). Pôsobil ako učiteľ v Detve, v Pohorelej, v Bratislave, 1948-1984 vedecký pracovník Jazykovedného ústavu Ľ. Štúra SAV, súčasne 1954-1957 prednášal slov. jazyk na Pedagogických fak. UK s Bratislave i KU, ako aj na Vysokej škole ruského jazyka v Prahe. Slov. jazykovedec a popularizátor slov. jazyka, venuje sa najmä dialektológii, štúdiu spisovného jazyka, jazykovej kultúre a metodike vyučovania slovenčiny. Autor populárno-náučnej knihy, v dennej tlači publikoval okolo tisíc popularizačných článkov a úvah o problematike súčasného spisovného slov. jazyka a jazykovej kultúry. Venoval sa aj odbornej pedagogicky zameranej spisbe, podieľal sa na tvorbe početných učebníc, cvičebníc, konverzačných príručiek a zbierok úloh zo slov. jazyka pre základné i stredné školy, zostavovateľ čítaniek. Popri jazykovedných prácach pôsobil v Jazykovej poradni Čs. rozhlasu.

Dielo
-----

* Tisíce poučení zo spisovnej slovenčiny, roku 1971
* Jazykové prechádzky prózou, roku 1989
* Slovo o slove - sto zrniek do nášho jazykového povedomia, roku 1999

Referencie
----------

1. ↑

Literatúra
----------

* *Slovník slovenských spisovateľov 20. storočia*

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * BnF: 13486737n
* ISNI: 0000 0001 1022 249X
* LCCN: n90719230
* NK ČR: mzk2002112888
* SNK: 169262
* VIAF: 20088747
* WorldCat: lccn-n90719230
**Gliese 707** je hviezda v súhvezdí Južná koruna spektrálneho typu K7 a relatívnej hviezdnej veľkosti 8,39. Jej vzdialenosť od Slnka sa odhaduje na 42,6 svetelných rokov.

Gliese 707 sa nachádza v okrajovej oblasti Južnej koruny smerom k súhvezdiu Škorpión, blízko guľovej hviezdokopy NGC 6541. Je za hranicou viditeľnosti voľným okom.

Hviezda patrí medzi 155 oranžových trpaslíkov v relatívne blízkom okolí (do 50 svetelných rokov) slnečnej sústavy, teda medzi hviezdy, v ktorých sústavách sa predpokladá vyššia pravdepodobnosť výskytu života.

Referencie
----------

1. 1 2 3  K stars within 100 light-years, SolStation .com (po anglicky)
2. ↑  On a cosmological timescale, The Earth 's period of habitability is nearly over, International Space Fellowship (po anglicky)

* *Tento článok je čiastočný alebo úplný preklad článku Gl 707 na českej Wikipédii.*

Externé odkazy
--------------


|  |  |
| --- | --- |
| Portal | Astronomický portálHviezdny portál |

* Dáta z ARI v Heildebergu Archivované 2005-11-02 na Wayback Machine
* Poloha v rámci Južnej koruny na Wikisky.org
* Blízke okolie hviezdy na Wikisky.org
**Glitch**, známy tiež ako **Clicks and Cuts** je štýl elektronickej hudby, ktorý vznikol v druhej polovici 90. rokov. Glitch vznikal spolu so zdokonaľovaním počítačového hardvéru a softvéru. Spája v sebe minimalistickú rytmiku a rad, často ťažko definovateľných zvukov, rôzneho pípania a cvakania. Zdrojom glitchu sú zvyčajne nefunkčné alebo poškodené nástroje nahrávania zvuku alebo digitálna technológia ako vynechávanie kompaktných diskov, šum, digitálne alebo analógové skreslenie, zníženie bitovej rýchlosti, hardvérový hluk, počítačové chyby, pády systému, sykot alebo škriabanie gramofónových platní a systémové chyby. Pochádza z New Yorku, kde ho prvýkrát "predstavil" japonský umelec Yasunao Tone v roku 1985 vo svojom predstavení *Techno Eden*, v ktorom použil poškodené disky CD. Prvý regulárny glitchový album nahral v roku 1993 nemecký projekt Oval a volal sa *Wohnton*.

Významní interpreti
-------------------

* Alva Noto (Carsten Nicolai)
* Clan Balache
* Frank Bretschneider
* Kim Cascone
* Mokira (Andreas Tilliander)
* Oval
* Pan Sonic
* Prefuse 73
* Ryoji Ikeda
* Vladislav Delay
* Kid606

Referencie
----------

1. ↑  Cox, Christoph and Warner, Daniel, eds.. *Audio Culture: Readings in Modern Music*. [s.l.] : Continuum Books, 2004. S. 393.
2. ↑  Allmusic
3. ↑  Unknown. *Kid606 (USA) & Drop The Lime (USA) at the Espy* [online]. Online magazine, 24. október 2006, [cit. 2012-08-07]. S. 1. Dostupné online.
4. ↑  Reynolds, Simon. *Glitches With Attitude* [online]. The Village Voice, 22. august 2000, [cit. 2012-08-07]. S. 1. Dostupné online.

Zdroj
-----

*Tento článok je čiastočný alebo úplný preklad článkov Glitch na českej Wikipédii a Glitch (music) na anglickej Wikipédii.*
**Gennadij Vasilievič Sarafanov** (rus. Геннадий Васильевич Сарафанов; \* 1. január 1942, Sineňkije – † 29. september 2005, Ščiolkovo) bol sovietsky kozmonaut.

Život
-----

Sarafanov v roku 1959 absolvoval Strednú školu č.16 v Saratove. V 14 rokoch vstúpil do Komsomolu a v 21 rokoch do Komunistickej strany. Po strednej škole bol rok na vojenskom učilišti Pribaltika a v rokoch 1960-1964 vyštudoval Balašovské vyššie letecké učilište a stal sa vojenským pilotom z povolania. Na svoj let čakal deväť rokov. Pôvodne mal letieť na vojenskú stanicu Almaz, potom na Saľut 2, potom so Sojuzom 14. Dočkal sa v roku 1974, keď z Bajkonuru odštartoval na Sojuze 15 na obežnú dráhu. Na palube s ním letel Ďomin. Na Zem sa vrátili po dvoch dňoch, keď na obežnej dráhe uskutočňovali rôzne manévrovacie operácie, k orbitálnej stanici Saľut 3 sa však nepripojili, pretože im zlyhal automatický systém Igla. Viackrát do vesmíru neletel, aj keď mal, jeho lety však zrušili. V roku 1978 ukončil Vojenskú leteckú akadémiu J. A. Gagarina v Moskve ako kandidát technických vied. V roku 1990 získal hodnosť plukovníka. Potom prešiel na civilné zamestnanie, pracoval na radnici v Ščolkove ako zástupca predsedu. Zomrel na pooperačné komplikácie vo svojich 63 rokoch. Bol ženatý, žena pracovala v tiež vo Hviezdnom mestečku.

Lety do vesmíru
---------------

* veliteľ lode Sojuz 15 (26. august 1974 – 28. august 1974), posádka Sarafanov, Ďomin

Zdroje
------

*Tento článok je čiastočný alebo úplný preklad článku Gennadij Sarafanov na českej Wikipédii (číslo revízie nebolo určené).*

### Externé odkazy

* 
*
**Hnutie 2. jún** (nem. Bewegung 2. Juni) bola anarchistická mestská partizánska organizácia pôsobiaca v Západnom Nemecku v rokoch 1972 až 1980. 

Názov skupiny sa viaže k dátumu 2. júna 1967, keď bol pri veľkej demonštrácii proti návšteve iránskeho šacha v Berlíne políciou zastrelený študent Benno Ohnesorg. Bezprostredným popudom k založeniu hnutia sa však stala až smrť ľavicového radikála Georga von Raucha zo 4. decembra 1971, ktorý zahynul pri prestrelke s políciou, ktorá sa ho pokúšala zatknúť. Následne sa v Západnom Berlíne stretlo viacero autonomistických skupín, ktoré sa dohodli na zlúčení a založení mestskej guerily. Medzi zakladajúcimi členmi boli aj známe postavy nemeckého študentského protestného hnutia 60. rokov ako Till Meyer, či Fritz Teufel zo známej Komúny 1. 

Skupina zorganizovala viacero bombových útokov, prepadov bánk, únosov či úspešných útekov z väzenia. 10. novembra 1974 na protest proti smrti člena RAF Holgera Meinsa hnutie zastrelilo federálneho sudcu Güntera von Drenkmanna. Ich najznámejšou akciou sa však stal únos politika CDU, kandidáta na starostu Berlína Petera Lorenza z 27. februára 1975. Únoscom sa podarilo s vládou vyjednať prepustenie piatich zadržaných členov hnutia a zabezpečiť ich odlet do jemenského Adenu. Následne na to, po vyše piatich dňoch zadržiavania, Lorenza nezraneného prepustili.

Hoci bolo anarchistické *Hnutie 2. jún* ideologicky v opozícii k marxistickej Frakcii červenej armády, médiá aj polícia často obidve organizácie zamieňali a keď sa hnutie 2. júna 1980 rozpustilo, mnoho jeho členov k RAF aj prešlo. Iní buď s teroristickou činnosťou prestali, alebo v nej pokračovali v Revolučných bunkách.

Externé odkazy
--------------

* "Movement 2 June" Archivované 2009-04-30 na Wayback Machine
Madonna s dieťaťom na tróne (Národná galéria, Londýn)
**Gentile Bellini** (\* 1429, Benátky, Taliansko – † 23. február 1507, tamže) bol taliansky renesančný maliar.

Životopis
---------

Narodil sa v slávnej benátskej maliarskej rodine – presláveným maliarom bol jeho otec Jacopo Bellini aj jeho mladší brat Giovanni Bellini. Maľovať sa teda Gentile naučil v dielni svojho otca.

Už ako mladý sa stal vyhľadávaným portrétistom. Maľoval portréty mnohých benátskych dóžov a roku 1474 bol nakoniec menovaný oficiálnym dvorným portrétistom. Roku 1479 bol vyslaný benátskym štátom do Konštantínopolu ako maliar na dvor tureckého sultána Mehmeda II. Vytvoril tu rad portrétov (portrét samotného sultána je dnes v londýnskej Národnej galérii) a celá misia mala aj diplomatický význam, mala posilniť dobré vzťahy medzi Benátkami a Tureckou ríšou. Do Talianska sa Bellini vrátil bohatý a s tureckým titulom "bey", teda knieža. Pobyt v Turecku ovplyvnil aj jeho maliarsky štýl, nasal do seba turecké vplyvy a tradície maľby.

Väčšinu svojich diel vytvoril priamo pre benátsky Dóžov palác, ktorý však v roku 1579 vyhorel a do dnešných dní sa tak zachoval len zlomok Belliniho diela.

Referencie
----------

1. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **Gentile Bellini**

Externé odkazy
--------------

* Heslo na Artmuseum.cz Archivované 2016-03-04 na Wayback Machine
* Heslo v encyklopédii Britannica
* Heslo v encyklopédii Treccani
* Bellini na Web Gallery of Art

Zdroj
-----

*Tento článok je čiastočný alebo úplný preklad článku Gentile Bellini na českej Wikipédii.*

Autoritné údaje: * abART: 58648
* BnF: 11952322h
* GND: 118655183
* ISNI: 0000 0001 1844 6682
* LCCN: n86007313
* NK ČR: ola2002152464
* ULAN: 500026083
* VIAF: 12275353
* WorldCat: lccn-n86007313
**Go Ahead Eagles** je holandský futbalový klub z Deventeru, v súčasnosti hrajúci v Eerste Divisie. Svoje domáce zápasy hrá na štadióne De Adelaarshorst. 

Klub vyprodukoval množstvo holandských hráčov vrátane Raimonda van der Gouwa, Marca Overmarsa či Demyho de Zeeuwa. Z trénerov sú najznámejšími František Fadrhonc, Leo Beenhakker a Henk ten Cate.

História
--------

Klub bol založený 2. decembra 1902 ako *Be Quick*. Na žiadosť Holandskej kráľovskej futbalovej asociácie bol však názov čoskoro zmenený na *Go Ahead* kvôli zhode názvov s *Be Quick Groningen*. Prípona *Eagles* sa pridala do názvu klubu v roku 1971 na návrh vtedajšieho trénera Barryho Hughesa. Orol (angl. Eagle) sa nachádza aj na erbe mesta Deventer.

Rivalita
--------

Najväčším rivalom Go Ahead je PEC Zwolle. Toto derby sa nazýva aj *IJssel-derby*, pretože oba tímy ležia blízko rieky IJssel. V minulosti bol Go Ahead najlepším tímom v regióne, avšak po zostupe do nižšej ligy v roku 1987 väčšinu týchto derby vyhralo práve PEC Zwolle.

Trofeje
-------

* Holandská futbalová liga: 1916/1917, 1921/1922, 1929/1930, 1932/1933

Referencie
----------

1. ↑  "Go Ahead - Historie"
2. ↑   *"Van PEC naar FC Zwolle"* [online]. [Cit. 2016-09-02]. Dostupné online. Archivované 2007-09-29 z originálu.

Externé odkazy
--------------

* Oficiálna stránka

Zdroj
-----

*Tento článok je čiastočný alebo úplný preklad článku Go Ahead Eagles na anglickej Wikipédii.*
Grófka **Helena Zrínska** (chorvátsky: *Jelena Zrinski*, maďarsky: *Zrínyi Ilona*, \* 1643, Ozalj, Chorvátsko – † 1703 - Nicomedia, Osmanská ríša) bola posledným žijúcim členom chorvátskeho rodu Zrínskych, manželkou Františka I. Rákociho, po jeho smrti manželkou Imricha Tököliho a matkou Františka II. Rákociho.

Helena pochádzala zo starého chorvátskeho rodu Zrínskych. V roku 1666 bola zosobášená s Františkom I. Rákocim, s ktorým mala tri deti: Juraja (zomrel ešte ako dieťa), Julianu a Františka - neskôr známy ako František II. Rákoci. Po smrti prvého manžela si podržala správu nad rákociovským majetkom v Regeci, Makovici a Mukačeve. V roku 1682 si zobrala za manžela vodcu protihabsburského povstania Imricha Tököliho, a aktívne sa do povstania zapojila. Preslávila sa svojou hrdinskou obranou hradu Mukačevo, ktorý pred cisárskymi vojskami bránila tri roky. Po zrade vlastným tajomníkom a pri presile cisárskych vojsk bol 14.októbra 1688 hrad dobytý a zbúraný a Helena bola internovaná v uršulínskom kláštore vo Viedni. Z viedenskej internácie ju po troch rokoch Tököli vyslobodil výmenou za zajatého generála podplukovníka Donata Heisslera. Potom žila 12 rokov so svojím manželom v tureckom vyhnanstve, až do svojej smrti (1703). Jej telesné pozostatky boli v roku 1906 prevezené do Košíc. Pochovaná je spolu so svojím synom Františkom II. Rákocim v krypte košického Dómu svätej Alžbety.

Galéria
-------

* Rodový erbRodový erb

Pozri aj
--------

* František II. Rákoci
* Imrich Tököli
* Dejiny Košíc

Zdroje
------

* DUCHOŇ, Jozef. *František II. Rákoci a jeho Košice*. Košice : Interart, 2005. ISBN 80-969169-4-7. Kapitola Rodové korene, s. 3-5.
* *Helena Zrínska* [online]. Historický kalendár, 18.2.2008, rev. 2010-02-18, [cit. 2010-04-19]. Dostupné online.

Autoritné údaje: * BnF: 165498273
* GND: 119296810
* ISNI: 0000 0000 7860 9319
* LCCN: n86095343
* PIM: PIM99823
* VIAF: 72200844
* WorldCat: lccn-n86095343
**Geoemyda spengleri** je suchozemská korytnačka z čeľade Bataguridae.

Opis
----

Dorastá dĺžky 13 až 15 cm. Karapax má pretiahnutý a plochý, vzadu ozubený. Na jeho vrchu sa nachádzajú tri výrazné kýly. Majú svetlo- až mahagónovohnedú farbu. Plastrón majú tmavo hnedý až čierny so žltým lemom. Na hlave sú výrazné veľké guľaté oči a mohutný, ako u dravca zahnutý zobák. Samice majú na hlave a krku žltý pruh, samcom kresba chýba, majú dlhší a hrubší chvost. Tieto korytnačky dobre šplhajú. Na končatinách majú ostré pazúriky. Na predných nohách majú radu veľkých šupín. Koža aj šupiny sú červeno bodkované. Je korytnačkou suchozemskou, vodu má ale rada, vlhko je pre ňu nevyhnutné.

Potrava
-------

Sú to dravce aktívne cez deň. Sú teda mäsožravce. Živia sa rôznym hmyzom, druhmi slimákov, dážďovkami, myšami a inými drobnými stavovcami. V zajatí môžu jesť aj hovädzie mäso, potravu prijímajú najradšej živú. Rastlinnú potravu odmietajú.

Reprodukcia
-----------

Pohlavnú dospelosť dosahujú asi v piatich rokoch. Inkubácia trvá asi 74 – 110 dní. Kladú väčšinou 1 – 2, zriedka 3 vajcia asi 5 cm veľké. Pancier mláďat je veľmi mäkký, navrchu má výrazný stredový kýl. V zajatí je jej odchov problematický lebo zárodky umierajú skôr, než sa im podarí dostať sa zo škrupinky.

Výskyt
------

Prirodzene sa vyskytuje v Číne, severnom Vietname, na Sumatre a Borneu. Vo voľnej prírode obývajú vlhké chladné lesy s priemernými teplotami v rozmedzí 18 – 23 °C. Žijú v popadanom lístí. Žije skryto, splynutie s okolitým prostredím pre ňu nie je problémom vďaka sfarbeniu. Vyskytuje sa v nadmorskej výške až do 1 200 m n. m.

Referencie
----------

1. 1 2  mazlicci.cz - želva zuboštítá
2. 1 2 3  ifauna.cz - Geoemyda spengleri - bezkonkurenční želva
3. 1 2  rytmus.info - Želva Spenglerova

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Geoemyda spengleri**
* Spolupracuj na Wikidruhoch Wikidruhy ponúkajú informácie na tému **Geoemyda spengleri**

Zdroj
-----

* *Tento článok je čiastočný alebo úplný preklad článku Želva Spenglerova na českej Wikipédii.*
Pamätník Jad Kennedy pri Jeruzaleme
**Jad Kennedy** je pamätník amerického prezidenta Johna Fitzgeralda Kennedyho, zavraždeného v roku 1963, ktorý sa nachádza v Izraeli v blízkosti Jeruzalema.

Pamätník je zhruba 20 metrov vysoký a má tvar sťatého stromu (pňa), čo symbolizuje skoré prerušenie života. Vnútri je busta prezidenta Kennedyho a uprostred pamätníka horí večný plameň. Pamätník je tvorený 51 stĺpmi, z ktorých každý nesie emblém jedného amerického štátu (50 štátov a District of Columbia). Pamätník bol postavený v roku 1966 z prostriedkov darovaných americkými židovskými komunitami. Jeho autorom je izraelský architekt David Resnick.

Nachádza sa približne 11 kilometrov juhozápadne od centra Jeruzalema a dá sa k nemu dôjsť po točitej horskej ceste cez mošavy Ora a Aminadav. Pamätník a susediace piknikové priestranstvá sú súčasťou Lesu mieru Johna F. Kennedyho.

Referencie
----------

1. ↑  ZEMACH, Ofer. Sorek-Salmon ridge. The Jerusalem Post, 2007-02-08

* *Tento článok je čiastočný alebo úplný preklad článku Jad Kennedy na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Jad Kennedy**

Externé odkazy
--------------

* Travel Israel Online - Yad Kennedy Monument - John F. Kennedy memorial in Jerusalem

Súradnice: 31°44′57″S 35°08′05″V﻿ / ﻿31,749081°S 35,134717°V﻿ / 31.749081; 35.134717
**Golem** (po hebrejsky גולם) je v židovskej mystike človekom oživená socha. Takýchto golemov poznáme pomerne dosť. Aj keď si golema väčšina ľudí predstavuje ako oživenú sochu s podobou človeka, môže mať aj inú podobu. 

Slovo golem znamená v hebrejčine neúplnosť, nedokonalosť a takto sa tiež táto oživená bytosť vnímala. Nemala vlastné myšlienky ani vlastnú vôľu, iba doslovne plnila príkazy svojho pána. Historicky možno toto poňatie nájsť už v 12. storočí. Viera v možnosť stvoriť vec vychádza z presvedčenia, že dobrí ľudia majú tvorivú silu, ktorá však nie je taká ako sila Božia. Poňatie šému, ktorý golemov oživoval, vychádza z kabaly, pretože podľa tejto náuky je možné všetko pomocou správnej kombinácie písmen. Šém bol spravidla pergamen, na ktorom boli napísané magické slová.

Pražský golem
-------------

Jedným z najslávnejších golemov je pražský, ktorého roku 1580 údajne stvoril židovský rabín Jehuda Löw ben Becalel a dal mu meno *Josille*. Golem mal ochraňovať židovské geto pred kresťanmi, ktorí pravidelne napádali toto geto. Jeho stvoriteľ ho zničil roku 1593. Rabbi Löw totiž golemovi nevybral *šém* počas židovského sviatku a golem začal byť agresívny. 

Povesť o pražskom golemovi pochádza síce zo stredoveku, ale s postavou rabbi Löwa sa spojila až v 18. storočí.

Iné projekty
------------

Commons
* Spolupracuj na Commons Commons ponúka multimediálne súbory na tému **Golem**

Externé odkazy
--------------

* Legenda o Golemovi
* Legenda o Golemovi
Jaguar E-Type zozadu
Jaguar E-Type Convertible
**Jaguar E-Type** (alebo v USA **XK-E**) je britský športový automobil, ktorý vyrábala automobilka Jaguar Cars v rokoch 1961 až 1975. Je kombináciou pekného vzhľadu, vysokého výkonu, konkurencieschopnej ceny čím sa stal základom pre motorizmus 60-tych rokov. Veľkým úspechom pre Jaguar bolo viac ako 70,000 predaných kusov modelu E-Type.

V marci 2008 ho časopis *The Daily Telegraph* umiestnil na 1. miesto v kategórii "100 najkrajších automobilov" všetkých čias. V roku 2004 ho magazín *Sports Car International* zaradil na 1. mesto v kategórii Top Sport Cars 1960s.

Prehľad
-------

E-Type bol pôvodne navrhnutý pre verejnosť ako grand tourer ako 2-sedadlové kupé a ako kabriolet. Verzia 2+2 s predĺženým rázvorom sa začal predávať o niekoľko rokov neskôr.

Pri jeho premiére vyhlásil Enzo Ferrari, že je to „najkrajšie auto všetkých čias".

Tento model sa vyrábal v 3 verziách, ktoré sú dnes všeobecne známe ako „Series 1", „Series 2" a „Series 3". Prechodná séria medzi Series 1 a Series 2 je neoficiálne známa ako "„Series 1½".

Okrem toho, bolo vyrábaných aj niekoľko limitovaných edícií:

* „Lightweight' E-Type", ktorý bol zrejme určený ako ďalší typ modelu D-Type. Jaguar plánoval vyrobiť 18 kusov, ale nakoniec bol údajne vyrobený len tucet. Z nich je známe, že jeden kus bol zničený a ďalšie dva boli prerobené na kupé verziu.
* „Low Drag Coupé" vznikol jeden kus, ktorý bol nakoniec predaný pretekárovi Jaguaru.

Referencie
----------

1. ↑  Loughborough graduate and designer of E Type Jaguar honoured
2. ↑  100 most beautiful cars

Iné projekty
------------

Commons
* Spolupracuj na Commons Commons ponúka multimediálne súbory na tému **Jaguar E-Type**

Externé odkazy
--------------

* Informácie o automobile Jaguar XKE Archivované 2018-02-20 na Wayback Machine